b'\n_START_ARTICLE_\nEtiopijos kult\xc5\xabra\n_START_SECTION_\n\xc4\xaetakos\n_START_PARAGRAPH_\nSeniausiu laikotarpiu, t. y. dar I t\xc5\xabkst. pr. m. e. Etiopijos kult\xc5\xabra formavosi veikiama Jemeno civilizacijos, buvusios kitoje Raudonosios j\xc5\xabros pus\xc4\x97je. Jemeno pietiniai Arabai atne\xc5\xa1\xc4\x97 savo tradicijas. J\xc5\xb3 ra\xc5\xa1to \xc4\xaftakoje susiformavo gezo ra\xc5\xa1tas, Etiopijoje naudojamas iki dabar._NEWLINE_Nuo III a. Etiopijoje paplito Etiopijos krik\xc5\xa1\xc4\x8dionyb\xc4\x97, tod\xc4\x97l \xc5\xa1alis ilgam u\xc5\xbemezg\xc4\x97 santykius su Bizantija bei kopti\xc5\xa1kuoju Egiptu. Krik\xc5\xa1\xc4\x8dionyb\xc4\x97s ir Bizantijos \xc4\xaftakoje formavosi ne tik \xc5\xa1alies architekt\xc5\xabriniai stiliai. Jos veik\xc4\x97 ir kasdienin\xc4\x97s kult\xc5\xabros sritis. J\xc5\xb3 \xc4\xaftakoje susiformavo savita kalendoriaus sistema, kildinama i\xc5\xa1 kopt\xc5\xb3 kalendoriaus, \xc5\xa1ven\xc4\x8diamos krik\xc5\xa1\xc4\x8dioni\xc5\xa1kos \xc5\xa1vent\xc4\x97s. Daug habe\xc5\xa1a vard\xc5\xb3 yra kil\xc4\x99 i\xc5\xa1 biblini\xc5\xb3 persona\xc5\xbe\xc5\xb3._NEWLINE_Nuo VII a. Etiopija susid\xc5\xabr\xc4\x97 su islamo kult\xc5\xabra, kuri \xc4\xafdomiai mai\xc5\xa1\xc4\x97si su krik\xc5\xa1\xc4\x8dioni\xc5\xa1komis bei vietin\xc4\x97mis afrikieti\xc5\xa1komis tradicijomis, suformuodama tikrai labai \xc4\xafdom\xc5\xb3 amalgam\xc4\x85._NEWLINE_Iki XVI-XIX a. \xc5\xa1alis patyr\xc4\x97 ilgalaik\xc4\x99 izoliacij\xc4\x85, nulemt\xc4\x85 musulmoni\xc5\xa1k\xc5\xb3 \xc5\xa1ali\xc5\xb3 apsupties. \xc5\xa0ios izoliacijos metu Etiopija nekontaktavo su Vkarais, ir tik nuo XIX a. pabaigos prad\xc4\x97ta stipri modernizacija, diegtos vakarieti\xc5\xa1kos vertyb\xc4\x97s bei pasiekimai. \xc5\xa0iuo metu Etiopijos kult\xc5\xabra veikia globalaus pasaulio poky\xc4\x8diai.\n_START_SECTION_\nMenas\n_START_PARAGRAPH_\nTradicinis etiop\xc5\xb3 menas formavosi stipriai veikiamas krik\xc5\xa1\xc4\x8dioni\xc5\xa1kosios tradicijos.\n_START_SECTION_\nArchitekt\xc5\xabra\n_START_PARAGRAPH_\n\xc4\x8cia susiformavo ypatingas krik\xc5\xa1\xc4\x8dioni\xc5\xa1k\xc5\xb3 ba\xc5\xbeny\xc4\x8di\xc5\xb3 stilius, pasirei\xc5\xa1k\xc4\x99s Lalibelos ba\xc5\xbeny\xc4\x8diose ir kituose architekt\xc5\xabriniuose \xc5\xa1edevruose.\n_START_SECTION_\nDail\xc4\x97\n_START_PARAGRAPH_\nBa\xc5\xbenytiniame mene paplito sien\xc5\xb3 tapyba. Taip pat daug tapomi ba\xc5\xbenytiniai mediniai diptikai bei triptikai. Jie tampa \xc5\xa1ventomis ry\xc5\xa1kiomis ikonomis, kuriose vaiduojami biblijiniai siu\xc5\xbeetai. Ypa\xc4\x8d paplit\xc4\x99 persona\xc5\xbeai yra Marija (Miriam), J\xc4\x97zus, Juozapas, \xc5\xa1v. Jurgis (Giorge). Tapyboje jie da\xc5\xbenai vaizduojami juodaod\xc5\xbeiai, siu\xc5\xbeetams suteikiama daug vietini\xc5\xb3 motyv\xc5\xb3, kurie i\xc5\xa1ry\xc5\xa1k\xc4\x97ja apsirengime, peiza\xc5\xbeuose, veikloje._NEWLINE_Svarbus Etiopijos meno palikimas yra kry\xc5\xbedirbyst\xc4\x97, kuri i\xc5\xa1vyst\xc4\x97 labai \xc4\xafdomias, vingrias kry\xc5\xbei\xc5\xb3 formas, aptinkamas tik \xc5\xa1ioje \xc5\xa1alyje. Tokie kry\xc5\xbeiai naudojami puo\xc5\xa1ti ba\xc5\xbeny\xc4\x8dioms, taip pat naudojami kaip dalis imperatori\xc5\xb3 ir dvasinink\xc5\xb3 regalij\xc5\xb3.\n_START_SECTION_\nMuzika\n_START_PARAGRAPH_\nBa\xc5\xbenytin\xc4\x97s Etiopijos muzikos pradininku laikomas \xc5\xa1v. Jaredas, gyven\xc4\x99s VI a. Manoma, kad jis pad\xc4\x97jo pagrindus choraliniam giedojimui zema, taip pat \xc4\xafdieg\xc4\x97 savit\xc4\x85 notacijos sistem\xc4\x85. \xc5\xa0i tradicija ba\xc5\xbeny\xc4\x8dioje i\xc5\xa1likusi iki \xc5\xa1iol. Ba\xc5\xbenytin\xc4\x97je muzikoje naudojami instrumentai yra sistras senasel, ma\xc5\xbeas gongas qa\xc4\x8del, b\xc5\xabgnas kebero._NEWLINE_Liaudyje paplito sekuliarios muzikos atstovai azmariai, kurie linksmina i\xc5\xa1gertuvi\xc5\xb3 metu ir groja tradiciniais instrumentais masenko (vienastyg\xc4\x97 liutnia) bei krar (\xc5\xa1e\xc5\xa1iastyg\xc4\x97 lyra). Kiti tradiciniai instrumentai yra begena (de\xc5\xa1mtstyg\xc4\x97 lyra), dita (penkiastyg\xc4\x97 lyra), wa\xc5\xa1int (fleita)\n_START_SECTION_\nApranga\n_START_PARAGRAPH_\nEtiopijos gyventojai, ypa\xc4\x8d habe\xc5\xa1a, d\xc4\x97vi mar\xc5\xa1kinius iki keli\xc5\xb3. Vyrai taip pat m\xc5\xabvi keln\xc4\x97mis. Svarbi aprangos detal\xc4\x97 yra dekoratyvi juosta netela, kurios ry\xc5\xa1\xc4\x97jimo b\xc5\xabd\xc5\xb3 yra daugyb\xc4\x97, ir kurie naudojami atskirai atvejais. Kitos aprangos detal\xc4\x97s yra skaros \xc5\xa1a\xc5\xa1, taip pat dangalai \xc5\xa1ama ir kuta.'